Il-funtana tat-Tritoni fid-daħla tal-Belt se tiġi restawrata fi proġett li waħdu hu stmat li se jiswa maż-żewġ miljun Ewro. Dan hu wieħed minn sensiela ta’ xogħlijiet ta’ restawr u tisbiħ ppjanati mill-gvern ċentrali għax-xhur li ġejjin. Ħafna mix-xogħol qed isir mill-ħaddiema tal-gvern fi ħdan it-Taqsima tax-Xogħlijiet, b’dan il-programm ta’ proġetti u inizjattivi ko-ordinat mill-Ministeru għat-Trasport u l-Infrastruttura. Ħamsa u ħamsin sena wara li l-iskultur Ċensu Apap ħadem fil-bronż il-Funtana tat-Tritoni fid-daħla tal-Belt, il-gvern se joħroġ sejħa għall-offerti għar-restawr tal-istess funtana. Tliet snin ilu kien hemm il-ħsieb li l-funtana tiċċaqlaq sħiħa ftit metri lura biex tiġi eqreb lejn il-monument tal-Air Force, iżda dan il-ħsieb malajr twaqqa’ meta ġie kunsidrat li l-inġinerija taħt il-funtana hi importanti daqs il-funtana nnifisha. tvm.com.mt hu infurmat li daqskemm jeħtieġ restawr il-monument tat-Tritoni nnifsu, hemm bżonn restawr taħt il-funtana. Il-monument innifsu ta’ Ċensu Apap saritlu ħsara maż-żmien. Meta l-funtana kienet titħaddem kif suppost, ħsarat fil-plattin ta’ fuq ma kienux qed iħallu l-ilma jinżel kif suppost u partijiet tat-Tritoni xxaqqu. Il-Ministru għat-Trasport u l-Infrastruttura Joe Mizzi qal lil tvm.com.mt li l-proġett mistenni jiswa €2 miljuni. Il-Ministru Mizzi qal li l-akbar proġett infrastruttuali tal-gvern li tlesta mill-bidu tal-leġislatura kien il-proġett ta’ Baċir Numru Wieħed u xogħlijiet oħra ta’ riabilitazzjoni fil-Kottonera. Mistoqsi dwar il-ġejjieni tal-imħażen fil-baċir numru wieħed, il-Ministru Mizzi qal li l-gvern qed jevalwa l-għażliet kollha li għandu quddiemu imma f’dan l-istadju ma jistax jgħid x’se tkun it-triq ‘il quddiem. F’Bormla wkoll il-gvern se jgħin f’restawr estensiv li hu meħtieġ fil-faċċata tal-knisja parrokkjali dedikata lill-Immakulata Kunċizzjoni. Ħaddiema tal-gvern għaddejjin b’xogħol ta’ pavimentar fuq iz-zuntier tal-Knisja tal-Madonna ta’ Fatima f’Tal-Pietà u fil-ġejjieni se jsir xogħol simili fuq iz-znieter tal-Gudja, l-Imġarr, l-Isla u l-parroċċa ta’ San Girgor f’Tas-Sliema. Fost il-proġetti kbar tal-gvern li għaddej ix-xogħol dwarhom bħalissa hemm il-proġett nazzjonali għall-kontroll tal-għargħar li wasal fl-aħħar fażi. B’investiment ta’ €52 miljun, fil-maġġoranza imħallsa minn fondi Ewropej, qed jittieħdu bosta miżuri biex jikkontrollaw l-ilma tax-xita. F’Birżebbuġa qed jinbena pitch tal-waterpolo li għandu jkun lest sas-sajf tas-sena d-dieħla waqt li f’Ħad-Dingli proprjeta’ tal-gvern fiċ-ċentru tar-raħal qed tinbidel mill-ħaddiema tal-gvern fi kwartieri ġodda għall-Girl Guides tal-lokalità. Għaddej ukoll xogħol ta’ pavimentar fil-Belt. Il-Ministru Joe Mizzi indika li dalwaqt se jibda x-xogħol ta’ tisbieħ tal-inħawi magħrufa bħala “il-Fekruna” fix-Xemxija u bini ta’ grawnd ġdid tal-futbol f’Birżebbuġa.